फूल गोभी
फूलगोभी एक लोकप्रिय शाक है। उत्त्पति स्थान साइप्रस व इटली का भूमध्यसागरीय क्षेत्र माना जाता है। भारत में इसका आगमन मध्य काल में हुआ माना जाता है। भारत में इसकी कृषि के अंतर्गत कुल क्षेत्रफल लगभग 3000 हेक्टर है, जिससे लगभग 6,85,000 टन उत्पादन होता है। उत्तर प्रदेश तथा अन्य शीतल स्थानों में इसका उत्पादन व्यपाक मापदण्ड पर किया जाता है। वर्तमान में इसे सभी स्थानों पर उगाया जाता है। फूलगोभी, जिसे हम शाक के रूप में उपयोग करते है, के पुष्प छोटे तथा घने हो जाते हैं और एक कोमल ठोस रूप निर्मित करते हैं। फूल गोभी में प्रोटीन, कैल्शियम, फास्फोरस, विटामिन ‘ए’, ‘सी’ तथा निकोटीनिक एसिड जैसे पोषक तत्व होते है। गोभी को पकाकर खाया जाता है और अचार आदि भी बनाया जाता है। पौध रोपण के 3 से 3½ माह में शाक योग्य फूल खिल जाते है। उपज की अवधि 60 से 120 दिन की होती है। प्रति हेक्टेयर 100 से 250 क्विंटल फूल प्राप्त हो जाते है। उपज पौधे लगने के समय के ऊपर निर्भर करती है।